b'\n_START_ARTICLE_\nMaroko gyventojai\n_START_PARAGRAPH_\nEtniniai Maroko gyventojai yra berberai, kurie \xc4\x8dia gyveno jau prie\xc5\xa1 5000 met\xc5\xb3. Pagal kalbos kilm\xc4\x99, berberai priklauso afro-azijie\xc4\x8di\xc5\xb3 chamit\xc5\xb3 kalbos grupei (Hamitic). VII a. Marok\xc4\x85 u\xc5\xbekariavus arabams, pasikeit\xc4\x97 ir etnin\xc4\x97 gyventoj\xc5\xb3 sud\xc4\x97tis. Dabar dauguma marokie\xc4\x8di\xc5\xb3 yra berberai musulmonai - sunitai, arabai ir arab\xc5\xb3 - berber\xc5\xb3 mi\xc5\xa1inys. Dalis gyventoj\xc5\xb3 identifikuojami kaip \xe2\x80\x9eGnaoua\xe2\x80\x9c (Gnawa) ir \xe2\x80\x9eHaratin\xe2\x80\x9c. Maroke gyvena nedidel\xc4\x97 \xc5\xbeyd\xc5\xb3 ir u\xc5\xbesienie\xc4\x8di\xc5\xb3 bendruomen\xc4\x97s. Neseniai atlikti tyrimai rodo, kad \xc5\xa1iaur\xc4\x97s Afrikos gyventojai geneti\xc5\xa1kai artimesni yra Pir\xc4\x97n\xc5\xb3 pusiasalio ir kitiems piet\xc5\xb3 Europos gyventojams, nei Sacharos.\n_START_SECTION_\nNacionalin\xc4\x97 \xe2\x80\x93 etnin\xc4\x97 sud\xc4\x97tis\n_START_PARAGRAPH_\nPagal Maroko Konstitucij\xc4\x85, oficiali valstybin\xc4\x97 kalba yra arab\xc5\xb3. Apie 15 mln. marokie\xc4\x8di\xc5\xb3 kalba berber\xc5\xb3 kalba. Berber\xc5\xb3 dialektas yra paplit\xc4\x99s po vis\xc4\x85 \xc5\xa1iaur\xc4\x97s Afrik\xc4\x85 ir Sachar\xc4\x85. Maroke paplit\xc4\x99 trys dialektai: tarifi, \xe2\x80\x93 berberai kalbantys \xc5\xa1alies \xc5\xa1iaur\xc4\x97je ir Rifo kalnuose, tamazigi \xe2\x80\x93 \xc5\xa1alies centrin\xc4\x97 dalis, vidurio Atlaso kalnai ir ta\xc5\xa1elhiti \xe2\x80\x93 auk\xc5\xa1tasis Atlasas. Tre\xc4\x8dioji kalba Maroke yra pranc\xc5\xabz\xc5\xb3. \xc5\xa0i\xc4\x85 kalba d\xc4\x97stoma universitetuose ir yra pagrindin\xc4\x97 kalba prekyboje, ekonomikoje ir vyriausyb\xc4\x97je. Marokas yra Frankofonijos nar\xc4\x97. Berberai jau pus\xc4\x97 \xc5\xa1imtme\xc4\x8dio aktyviai kovoja d\xc4\x97l berber\xc5\xb3 kalbos pripa\xc5\xbeinimo valstybine kalba ir siekia, kad tai garantuot\xc5\xb3 Konstitucija. Reikalaujama, kad berber\xc5\xb3 kalba b\xc5\xabt\xc5\xb3 mokoma mokyklose ir universitetuose. \xc5\xa0iauriniuose \xc5\xa1alies rajonuose apie 20 000 marokie\xc4\x8di\xc5\xb3 kalba ispan\xc5\xb3 kalba.\n_START_SECTION_\nArabai\n_START_PARAGRAPH_\nArabai Marok\xc4\x85 u\xc5\xbekariavo VII a., bet gyvenvietes prad\xc4\x97jo statyti tik VIII a. antroje pus\xc4\x97je, kai \xc4\xafsik\xc5\xabr\xc4\x97 musulmoni\xc5\xa1kieji miestai Sid\xc5\xbeilmasa (757 m.) ir Fesas (788 m.). Prad\xc4\x97jus arabams migruoti i\xc5\xa1 ryt\xc5\xb3 \xc4\xaf vakarus, per kitus \xc5\xa1imtme\xc4\x8dius jie apsigyveno dideliuose \xc5\xa1iaur\xc4\x97s Afrikos plotuose. Maroke arabai apsigyveno vakarin\xc4\x97se lygumose bei Sacharos dykumos rajonuose, kur jie mai\xc5\xa1\xc4\x97si su vietiniais berberais. Berberai pri\xc4\x97m\xc4\x97 islam\xc4\x85 ir pama\xc5\xbeu vyko kult\xc5\xabros ir papro\xc4\x8di\xc5\xb3 susiliejimas. Dabar arabai sudaro beveik \xe2\x85\x94 \xc5\xa1alies gyventoj\xc5\xb3.\n_START_SECTION_\nEuropie\xc4\x8diai ir \xc5\xbeydai\n_START_PARAGRAPH_\n1956 m. Marokui paskelbus nepriklausomyb\xc4\x99, \xc5\xa1alyje gyveno apie 550 000 europie\xc4\x8di\xc5\xb3. Did\xc5\xbei\xc4\x85j\xc4\x85 j\xc5\xb3 dal\xc4\xaf sudar\xc4\x97 pranc\xc5\xabzai, ispanai ir portugalai. Paskui europie\xc4\x8di\xc5\xb3 kolonija spar\xc4\x8diai ma\xc5\xbe\xc4\x97jo ir dabar liko apie 60 000 \xc5\xbemoni\xc5\xb3, daugiausiai verslo ir tarptautini\xc5\xb3 organizacij\xc5\xb3 darbuotojai. 1956 m. Maroke buvo apie 221 000 \xc5\xbeyd\xc5\xb3. Did\xc4\x97jant \xc4\xaftampai Artimuosiuose Rytuose, beveik visi \xc5\xbeydai paliko Marok\xc4\x85, tik Kasablankoje ir jos apylink\xc4\x97se dabar gyvena apie 3000 \xc5\xbeyd\xc5\xb3.\n_START_SECTION_\nDemografija\n_START_PARAGRAPH_\nXX a. Maroko gyventoj\xc5\xb3 skai\xc4\x8dius i\xc5\xa1augo beveik septynis kartus. 1900 m. \xc5\xa1alyje gyveno apie 4,6 mln. \xc5\xbemoni\xc5\xb3, o 2006 m. \xe2\x80\x93 33,2 mln. \xc5\xbemoni\xc5\xb3. Gyventoj\xc5\xb3 prieaugis \xc5\xa1alyje yra 1,55\xc2\xa0% per metus. Gimstamumas \xe2\x80\x93 21.98 vaikas, o mirtingumas \xe2\x80\x93 5.58/1000 gyventoj\xc5\xb3. Jei 1930 m. daugiausiai \xc5\xa1alies gyventoj\xc5\xb3 gyveno kaime, tai 1990 m. daugelis persik\xc4\x97l\xc4\x97 \xc4\xaf miestus: 1980 m. miestie\xc4\x8diai sudar\xc4\x97 41\xc2\xa0%, o 1995 m. \xe2\x80\x93 48,4\xc2\xa0%. Kaip ir daugelis kit\xc5\xb3 besivystan\xc4\x8di\xc5\xb3 \xc5\xa1ali\xc5\xb3, 36\xc2\xa0% Maroko gyventoj\xc5\xb3 yra jaunesni nei 15 met\xc5\xb3 (Afrikos vidurkis apie 40\xc2\xa0%). Pagal Pasaulio Banko klasifikacij\xc4\x85 18-19\xc2\xa0% \xc5\xa1alies gyventoj\xc5\xb3 skursta.\n_START_SECTION_\nEtnin\xc4\x97s grup\xc4\x97s\n_START_PARAGRAPH_\nArabai-Berberai 99.1\xc2\xa0%, kitos 0.7\xc2\xa0%, \xc5\xbeydai 0.2\xc2\xa0%\n_START_SECTION_\nReligija\n_START_PARAGRAPH_\nMusulmonai 98.7\xc2\xa0%, krik\xc5\xa1\xc4\x8dioniai 1.1\xc2\xa0%, \xc5\xbeydai 0.2\xc2\xa0%.'